Harryn viimeinen kuukausi Dursleyn perheessä ei ollut hauska. Totta kyllä, Dudley pelkäsi Harrya niin, ettei suostunut olemaan samassa huoneessa. Petunia-täti ja Vernon-setä eivät sulkeneet Harrya komeroon eivätkä pakottaneet häntä mihinkään eivätkä karjuneet hänelle – he eivät itse asiassa puhuneet hänelle ollenkaan. Puoliksi kauhuissaan ja puoliksi raivoissaan he käyttäytyivät kuin tuoli, jolla Harry istui, olisi ollut tyhjä. Olihan tilanne monin tavoin mukavampi kuin ennen, mutta ajan mittaan se alkoi masentaa.   
 Harry pysytteli huoneessaan uuden pöllönsä kanssa. Hän oli antanut pöllön nimeksi Hedwig. Nimi löytyi *Historian taikakausista.* Koulukirjat olivat hyvin mielenkiintoisia. Harry makasi iltaisin myöhään sängyssä lukemassa niitä Hedwigin liidellessä avoimesta ikkunasta mielensä mukaan sisään ja ulos. Oli onni, ettei Petunia-täti käynyt enää imuroimassa, koska Hedwigillä oli tapana tuoda huoneeseen hiirenraatoja. Joka ilta ennen nukkumaanmenoa Harry viivasi taas yhden päivän yli seinälle kiinnittämästään paperilappusesta, jolla hän laski päiviä syyskuun ensimmäiseen.   
 Elokuun viimeisenä päivänä hänestä tuntui, että hänen pitäisi puhua tädilleen ja sedälleen siitä miten hän pääsisi seuraavana päivänä King’s Crossin asemalle Lontooseen. Niinpä hän meni olohuoneeseen, missä täti ja setä katselivat televisiosta visailua. Hän ryki ilmoittaakseen olevansa läsnä ja Dudley juoksi kirkuen huoneesta.

”Öh – Vernon-setä?” Vernon-setä murahti osoittaakseen kuuntelevansa. ”Öh – minun täytyy olla huomenna King’s Crossilla kun – kun lähden Tylypahkaan.” Vernon-setä murahti taas.

”Kävisikö mitenkään, että sinä kyyditsisit minut sinne?” Murahdus.

Harry oletti sen tarkoittavan kyllää. ”Kiitos.”

Hän oli juuri lähdössä takaisin yläkertaan kun Vernon-setä suorastaan puhui. ”Hassu tapa matkustaa velhojen kouluun, junalla. Taikamattoihin on tainnut tulla reikiä, vai?” Harry ei sanonut mitään. ”Missä se koulu sitä paitsi on?” ”Minä en tiedä”, Harry sanoi ja tajusi sen vasta silloin itsekin. Hän kaivoi taskustaan Hagridin antaman matkalipun. ”Minä vain nousen junaan, joka lähtee laiturilta yhdeksän ja kolme neljännestä tasan kello yksitoista”, hän luki lipusta. Hänen tätinsä ja setänsä toljottivat häntä. ”Miltä laiturilta?” ”Yhdeksän ja kolme neljännestä.” ”Älä puhu pötyä”, Vernon-setä sanoi. ”Ei laituria yhdeksän ja kolme neljännestä ole olemassakaan.” ”Niin tässä lipussa lukee.”